Vier beseer toe honde hulle aanval | Maroela Media
Vier beseer toe honde hulle aanval
Vier mense, insluitend 'n koerantverspreider, is Woensdagmiddag beseer toe honde hulle in Heidelberg in Gauteng aangeval het.
"Die Heraut-koerantverspreider, 'n tuinier en twee bure is omstreeks 14:30 deur twee veghonde aangeval," het kapt. Thivhulawi Tshilate, woordvoerder van die polisie in Heidelberg, Donderdag in 'n verklaring gesê.
Die hek was glo nie gesluit nie, en die honde het die koerantverspreider aangeval toe hy koerante in die posbus geplaas het. "Hy het probeer weghardloop, maar die honde was só wild, dat hulle hom platgetrek en gebyt het," het Tshilate gesê. "Hy het ernstige beserings opgedoen." Die man se arms en bene is gebyt.
"'n Tuinier, wat die man te hulp gesnel het, is ook aangeval. Sy linkervoet en arms is beseer," het Tshilate bygevoeg.
"Twee bure, 'n bejaarde man en 'n jongmens, is ook aangeval toe hulle die mans wou help. Die jongmens het net geringe beserings opgedoen." Die polisie kon nie die omvang van die bejaarde man se beserings bevestig nie.
Die twee mans is na die Heidelberg-hospitaal geneem vir verdere behandeling.
Die polisie het 'n klag oor die aanval ontvang en hulle kon een van die honde verdoof voordat sy na die Dierebeskermingsvereniging geneem is. Die eienaar het die ander hond in sy erf toegesluit.
Tweede wildtuin-olifant vir sy tande gestroop
Wetgewing is nie streng genoeg vir mense wat sulke honde wil aanhou nie. Sulke honde hoort nie in 'n woongebied nie!!! Hoop hierdie saak word nie daargelaat nie.
Nee regtig, 'n mens kan nie sulke honde aanhou in 'n woongebied nie! Dit is nou al die hoeveelste keer wat hierdie veghonde mense vermink of dood.
Ja ek weet dit is gevaarlike diere maar met die kriminele wat deesdae los rondloop het jy sulke diere nodig. Iemand was egter agterlosig om nie die hek behoorlik toe te maak of selfs te sluit nie. Ongelukkig sal die diere nou sekerlik van kant gemaak word.
Onthou net een ding, geen hond word 'n veghond gebore nie net soos geen persoon 'n krimineel gebore word nie. Hou op kla oor die hond, en kla oor die eienaar wat hulle so geleer en grootgemaak het, nog te meer Maroela Media, hou op alle Pitbulls toon as veghonde, tensy julle kan bewys almal is veghonde, en dit my liewe mense gaan nie so maklik wees nie.